Sentenza tal-Qorti Ġenerali tad-19 ta’ Ġunju 2019 – Marriott Worldwide vs EUIPO – AC Milan (AC MILAN)
(Kawża T-28/18) 1
(“Trade mark tal-Unjoni Ewropea – Proċedimenti ta’ oppożizzjoni – Reġistrazzjoni internazzjonali li tirreferi għall-Unjoni Ewropea – Trade mark figurattiva AC MILAN – Trade marks tal-Unjoni Ewropea verbali preċedenti AC u AC HOTELS BY MARIOTT u figurattiva preċedenti AC HOTELS MARRIOTT – Raġuni relattiva għal rifjut – Assenza ta’ probabbiltà ta’ konfużjoni – Assenza ta’ xebh tas-sinjali – Assenza ta’ karattru distintiv tat-trade mark AC – Artikolu 8(1)(b) tar-Regolament (UE) 2017/1001”)
Lingwa tal-kawża: l-Ingliż
Partijiet
Rikorrenti: Marriott Worldwide Corp. (Bethesda, Maryland, l-Istati Uniti) (rappreżentanti: A. Reid, solicitor u S. Baran, barrister)
Konvenut: L-Uffiċċju tal-Proprjetà Intellettwali tal-Unjoni Ewropea (rappreżentanti: inizjalment E. Markakis u D. Walicka, sussegwentement E. Markakis u H. O’Neill, aġenti)
Parti oħra fil-proċedimenti quddiem il-Bord tal-Appell tal-EUIPO, intervenjenti quddiem il-Qorti Ġenerali: Associazione Calcio Milan SpA (AC Milan) (Milan, l-Italja) (rappreżentanti: A. Perani u G. Ghisletti, avukati)
Suġġett
Rikors ippreżentat kontra d-deċiżjoni tat-tieni Bord tal-Appell tal-EUIPO tas-16 ta’ Novembru 2017 (Każ R 356/2017 -2), dwar proċedimenti ta’ oppożizzjoni bejn Marriott Worldwide u AC Milan.
Dispożittiv
Ir-rikors huwa miċħud.
Marriott Worldwide Corp. hija kkundannata għall-ispejjeż.
____________
1     ĠU C 94, 12.3.2018.